amanoisuno/poet huggingface dataset:
春秋戰國門 王孫滿 周曇
九牧金鎔物像成，辭昏去亂祚休明。興亡在德不在鼎，楚子何勞問重輕。
春秋戰國門 顏叔子 周曇
夜雨鄰娃告屋傾，一宵從寄念悲驚。誠知獨處從燒燭，君子行心要自明。
春秋戰國門 張孟譚 周曇
強兵四合國將危，賴有謀臣爲發揮。城內蒿銅誠自有，無謀誰解見玄機。
春秋戰國門 公子無忌 周曇
按劍臨籠震咄呼，鷂甘梟戮伏鳩辜。能憐鈍拙誅豪俊，憫弱摧強真丈夫。
春秋戰國門 再吟 周曇
趙解重圍魏再昌，信陵賢德日馨芳。昏蒙愚主聽讒說，公子云亡國亦亡。
春秋戰國門 侯嬴朱亥 周曇
屠肆監門一賤微，信陵交結國人非。當時不是二君計，匹馬那能解趙圍。
春秋戰國門 再吟 周曇
走敵存亡義有餘，全由雄勇與英謨。但如公子能交結，朱亥侯嬴何代無。
秦門 胡亥 周曇
鹿馬何難辨是非，寧勞卜筮問安危。權臣爲亂多如此，亡國時君不自知。
秦門 再吟 周曇
盜賊縱橫主惡聞，遂爲流矢犯君軒。怪言何不早言者，若使早言還不存。